《二女篇赠李仲仙布政》
清代·江云龙

巢湖如洗镜，孤山如点黛。就中生二女，容颜婉娈对。

年纪颇相若，幼者弱一岁。闾里既相接，性情复相爱。

初七及下九，出入每连袂。同守不字贞，各抱知希贵。

毕竟幼者美，光华难久閟。空谷发幽香，清飔飘兰蕙。

朝扫峨眉月，夕解湘江佩。飞云撮其履，紫霙承其盖。

来去倏如风，游戏天人界。老女坐湖山，日抱泉石睡。

梦醒堕京华，王侯高甲第。其中多美女，艳妆争妖异。

冠髻峨以高，眉腰曲而细。自惭步屐非，欲进仍却退。

幼女翩然来，光艳照满地。邻妪啧称羡，室婢惊走避。

老女出迎将，掩扬增丑态。絺衣黯不光，荆钗理复坠。

怜我女贞木，惨淡无泽气。分我玳瑁簪，系我香罗带。

饰我百琲珠，一一生光怪。携手上香车，流轸衔飞辔。

大道易扬尘，长风彯轻旆。生惧一点污，芳兰竟体败。

每念旧湖山，结庐今仍在。野菊灿晚花，修竹洒晴翠。

自冷二女踪，庭宇生萧艾。绩女挑镫叹，田妇倚锄待。

会当联袂归，岁寒保松桧。

作者简介：江云龙，字润生，号静斋，合肥人。光绪庚寅进士，改庶吉士，授编修。江苏候补知府。有《师二明斋遗稿》。